《下篷辣滩望阴那山》
明代·陈子升

梅州行李出，雁渚钓鱼过。偃蹇一身小，裴徊九面多。

滩声迅篷辣，山色暗阴那。篙打鱼虾国，松摇猿狖窝。

沧浪看逝者，白石唱来罗。是处僧煨芋，前溪鹭食荷。

市稀粮少宿，风健酒虚酡。岁暮游还远，将如杖履何。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。